**Juni på Maurtua**

 Da var den første sommermåneden her. Barnehageåret går mot slutten, de store barna skal snart på stor avdeling, og de små er snart de nye store. Det har vært et innholdsrikt år hos oss på Maurtua. Latteren har sittet løst, vi har sett barna som begynte i august utvikle seg med språk og bevegelse. De store barna har vært omsorgsfulle og hjelpsomme overfor de minste. De har også utviklet seg og er klare for et annet aktivitetsnivå på stor avdeling.

**Et lite tilbakeblikk på mai:**

Denne måneden har vært fylt med glede og mange fridager og flott vær. Vi har vært mye ute i barnehagen og lekt, så en del av de planlagte aktivitetene har utgått.

 Vi markerte grunnlovsdagen vår med å gå i tog rundt barnehagen sammen med Tusenbeinet, Vepsebolet og Øyenstikkeren. Vi sang 17. mai sanger og viftet med flaggene våre. Etterpå lekte vi ute og koste oss. Til lunsj fikk vi pølse i brød med sprøløk og til frukt spiste vi is. Denne dagen var en god opplevelse for barna. Ingen barn som hadde det vanskeligt for å møte på foreldrene i toget for så å måtte ta en ny avskjed.

 Ellers har vi hatt fokus på **nysgjerrighet.** I SMART gruppene har de eldste startet med en liten Smart samling, og etterpå har de delt seg i lekegrupper. Vi har vært nysgjerrige på hva vi får fra kua, grisen, sauen og høna. Vi har også vært nysgjerrig på Lille larven aldri mett. Hva gjør larven inne i puppen? Hva spiser sommerfuglen? De yngste barna har vært sammen på Maurtua. Egenskapene er i fokus i lek, vi voksne er bevisste på å benevne egenskapen når barna er i lek. Det er gjennom førstehåndserfaring at barn lærer best. Som nevnt skjer det mye læring gjennom leken. Vi voksne må være tilstede i her og nå situasjoner og sette ord på det barnet gjør i leken. Vi setter ord på styrkene. Vi er gode på å bruke begrepene ellers i hverdagen også.

 I mai har vi hatt fokus på fagområdet **Kunst, kultur og kreativitet**. Rammeplanen sier at *opplevelser med kunst og kultur i barnehagen kan legge grunnlag for tilhørighet, deltakelse og et skapende arbeid. Personalet skal stimulere barnas nysgjerrighet, utvide deres forståelse og bidra til undring, undersøkelser, utprøvinger og eksperimentering*. I den forbindelse har vi hatt SMART dag. Vi hadde aktiviteter der vi fokuserte på de ulike styrkene :Humor, Samarbeid, Mot, Nysgjerrighet, Tålmodighet og Målrettethet. Det å skape felles opplevelser på tvers av avdelinger, styrker fellesskapfølelsen og bygger relasjoner. Det utvikler nysgjerrigheten, samarbeidsevnen, kreativiteten og utholdenheten. Vi hadde sol og god stemning. Vi startet med å danse Baby Shark og Banana sangen. Etterpå gikk barna på forskjellige poster. Den ene posten hadde fokus på mot og nysgjerrighet. Her fikk barna utforske og leke med is, vann og sjødyr. Barna fikk kjenne og ikke minst smake på isbitene. På en annen post var det fokus på samarbeid og humor, her var det dans. På den siste posten var det fokus på målrettethet og tålmodighet, her var det konstruksjon. Vi avsluttet med fallskjermen. Stas å stå under når vi sang Hokus og Pokus. Ronny hadde laget deilig smoothie som vi drakk ute. Store og små koste seg denne dagen.

Vi har hatt fokus på følelsen **redd.** Barna har sett etter tegn på redsel i eget og andres ansikt. Vi har blitt kjent med Markus, som er redd for hunder. Vi har snakket om hvordan vi kan se at Markus er redd? Hva kan vi gjøre? Vi har hatt besøk av valpen som er veldig aktiv og som kan være litt voldsom. Noen av barna var skeptisk når valpen kom, men etterhvert som de ble kjent med den og så hvor snill den var, var det stas å klappe og gi den kos. Vi har også snakket om hva som gjør oss redde og hva vi kan gjøre for hverandre. Som nevnt tidligere blir det viktigste arbeidet å sette ord på de følelsene vi ser og opplever sammen med barna i hverdagen.

**Juni**

I juni har vi fokus på alle styrkene vi har jobbet med dette året. **Omsorg, hjelpsomhet,** **samarbeid, tålmodighet,nysgjerrighet og takknemlighet**. Barna har blitt kjent med begrepene og betydningen av dem. De viser til stadighet omsorg overfor hverandre. De er hjelpsommme og de har lært hvorfor det er bra å samarbeide. Barna undrer seg,vi hører f.eks de sier «Kanskje den sover?» De har også lært betydningen av takknemlighet. Det å takke for maten og hva som som gjør oss glad.

Vi vil fortsette å dele barna opp i mindre grupper der de kan få tid og rom for å leke og utforske. Som nevnt tidligere har små barn godt av få relasjoner for å oppleve trygghet. Det skaper mer ro og konsentrasjon for det enkelte barn i forhold til lek og aktivitet. Det fremmer kontakt og stimulerer til vennskap mellom barn.

Denne måneden har vi fokus på fagområdet **kropp, bevegelse og helse**. Gjennom kroppslig aktivitet lærer barn verden og seg selv å kjenne. Ved sanseinntrykk og bevegelse skaffer barn seg erfaringer, ferdigheter og kunnskaper på mange områder. Rammeplanen sier at *barnehagen skal legge til rette for at alle barn opplever bevegelsesglede, matglede og matkultur, mentalt og sosialt velvære og fysisk og psykisk helse*. Uteområdet hos oss er stort med mulighet for varierte aktiviteter. Dette er med på å stimulere barnas motorikk og bevegelse. Vi har en fast turdag i uken. Vi går på turer i nærmiljøet, til Ormaskogen og lekeplasser. Naturområdene og nærmiljøet bidrar til at barna får gode muligheter for opplevelser og læring. Vi kommer til å lage hinderløype hvor barna balanserer, kryper, klatrer, hopper, løper og ruller. Vi vil også ha ring- og sangleker og lek med fallskjerm.

* Epler og pærer
* Hode, skulder, kne og tå
* Buggie, buggie
* Banana sangen
* Bomshiga bomshiga
* Baby Shark
* Alle barna

Til slutt vil vi takke for to fantastiske år sammen med de eldste barna barna som skal over på stor avdeling. Fredrik, Aksel, Felix, Kristin, Kaisa, Marielle, Hedda og Hanna, dere har gitt oss mye glede og vi ønsker dere lykke til videre på stor avdeling.

Barna som skal begynne på stor avdeling får informasjon fra Vepsebolet og Øyenstikkeren om første dag på stor avdeling og ny primærkontakt. På stor avdeling er det ikke tilvenning slik som når de først begynner i barnehage. Det er derfor vi har jevnlige besøk på stor avdeling. Det kan likevel være en stor overgang å bytte avdeling. Det er nye voksne og flere barn å forholde seg til. En går fra å være eldst til yngst og det stilles andre forventninger. Vi anbefaler å sette av litt tid til levering i starten.

I juli er det ikke månedsbrev og månedsplan. I slutten av juni legger Anne ut et felles sommerbrev med informasjon og eget aktivitetsplan for sommeren. Det er ferieavvikling for barn og voksne og avdelinger slås sammen når det er få barn.

**Info:**

Tirsdag 4. juni drar de eldste til Soma Gård. Bussen henter oss kl.09.00. Barna må være i barnehagen kl.08.30. Bussen går fra Soma Gård kl. 13.30

Torsdag 6. juni er det sommerfest i barnehagen. 14.30-16.00 Vi gleder oss!

Torsdag 20. juni markerer vi overgang fra Maurtua til stor avdeling. De eldste får en oppmerksomhet, vi lager langbord og pynter.

**Bursdager:**

18.juni blir Kristin 3 år Hurra!

 9.juli blir Hanna 3 år Hurra!

Ønsker alle en nydelig sommer

**Hilsen alle oss på Maurtua v/ Nina**